Jorma Pohjanpalo

Jorma Pohjanpalo (vuoteen 1906 Friis; 12. joulukuuta 1905 Ylivieska – 19. kesäkuuta 1991 Helsinki) oli suomalainen kauppatieteen tohtori, professori ja tietokirjailija.Kuka kukin on 1978Kuka kukin on 1954 Hän toimi pitkään ulkomaankaupan eri tehtävissä muun muassa Australiassa, ja hän osallistui merkittävällä tavalla suomalaisen muoviteollisuuden järjestötoimintaan. Pohjanpalo sai professorin arvon 1972.Jorma Pohjanpalon muistokirjoitus Helsingin Sanomissa.

Jorma Pohjanpalon vanhemmat olivat diplomi-insinööri Santeri Pohjanpalo ja Irene Sofia Montin. Hän pääsi ylioppilaaksi 1925 ja valmistui ekonomiksi 1927, kauppatieteen kandidaatiksi 1934 sekä kauppatieteen lisensiaatiksi ja tohtoriksi 1949. Hänen väitöskirjansa aiheena oli Suomen kauppamerenkulku ja linjaliikenteen osuus siinä.

Pohjanpalo oli Australiassa Suomen Sydneyn konsulaatin sihteerinä 1927–1931, Suomen Ulkomaankaupan toimitusihteerinä 1931–1933, Oy Neoviuksen mainospäällikkönä 1935–1936 ja Turun Sanomien Helsingin toimiston hoitajana 1936–1939. Hän oli teknokemiallisen teollisuuden luottamusneuvoston asiamiehenä 1940–1947, rohdosten ja kemikaalien tuojien luottamusneuvoston asiamiehenä 1940–1948, Nauhateollisuuden liiton asiamiehenä 1941–1946, Apteekkitavarain tuojien yhdistyksen asiamiehenä 1942–1952 sekä Muoviyhdistyksessä asiamiehenä vuodesta 1942 ja toimitusjohtajana 1967–1973. Pohjanpalo oli myös Kaukokauppa Oy:n toimitusjohtajana 1943–1954 ja Suomen laivastoliiton toiminnanjohtajana ja Suomen Laivasto-lehden päätoimittajana 1950–1955. Pohjanpalo oli vielä merenkulkuhallituksessa tutkimustyössä 1974–1978.

Pohjanpalo oli Suomi-seuran johtokunnan jäsenenä vuodesta 1937 ja seuran varapuheenjohtajana vuodesta 1970. Hän oli myös Nuoren Voiman liiton sihteerinä 1941–1944, Tietokirjailijain liiton johtokunnan jäsenenä vuodesta 1968 ja liiton varapuheenjohtajana 1971–1973. Siirtolaisuusinstituutin valtuuskunnan puheenjohtajana hän oli vuodesta 1974 alkaen.

Pohjanpalo julkaisi erityisesti merenkulkuun ja muovialaan liittyvää tietokirjallisuutta. Tietokirjallisuutta hän edisti myös alan yhdistyksissä. Hän sai 1969 valtion tiedonjulkistamispalkinnon.
 Teoksia 
 Australiaa kynällä ja kameralla. WSOY 1931.
 Liikemaailman pikku jättiläinen: Liikemaailman tietokirja. Toimite. WSOY 1946, 2. painos 1947, 3. painos 1954.
 Mercantile shipping of Finland: Supplement to Kansallis-osake-pankki's Economic review. Helsinki 1949.
 Suomen kauppamerenkulku ja erityisesti linjaliikenteen osuus siinä (väitöskirja). WSOY 1949.
 Muovin merkeissä uusille urille – Med plast mot nya tider: Muoviyhdistyksen 10-vuotisjulkaisu – finska plastföreningens 10-årsskrift. Toimite Muoviyhdistys, Helsinki 1950.
 Kuuden kielen liikesanakirja: Suomi, ruotsi, englanti, saksa, ranska, espanja. Tammi 1956.
 Muovitietoa jokaiselle. Tammi 1960.
 Muoviaapinen. Muoviyhdistys, Helsinki 1963. (2. painos nimellä Muovit ja muovituotteet 1964, 3. painos ja 4. uud. ja laaj. painos nimellä Muovien maailma 1965, 1968.)
 Finnische Schiffe auf den sieben Weltmeeren. WSOY 1964.
 Suomi ja merenkulku. Mitä-missä-milloin-sarja. Otava 1965.
 Neljännesvuosisata muovialan yhteistoimintaa: Muoviyhdistys r.y. 1940–1965. Toimite. Muoviyhdistys, Helsinki 1966.
 Meri ja ihminen. Otava 1969 (ilmestyi myös ruotsiksi ja englanniksi).
 Eilispäivän Petsamo. Toimite. WSOY 1970.
 Muoviteollisuuden näköaloja: Muoviyhdistys r.y. 1940–1970. Muoviyhdistyksen 30-vuotisjulkaisu. Toimite. Muoviyhdistys, Helsinki 1970.
 Muovit ja me. Muoviyhdistys, Helsinki 1972.
 Friis-Pohjanpalojen vaiheita. Tekijä, Helsinki 1974.
 Onpahan eletty... WSOY 1974.
 Talvimerenkulun varhaisvaiheita – Finlands vintersjöfart 100 år – One hundred years of Finnish winter navigation. Toimite. Merenkulkuhallitus, Helsinki 1977.
 100 vuotta Suomen talvimerenkulkua. Merenkulkuhallitus, Helsinki 1978.
 Finland in shipping and shipbuilding. Ministry of Foreign Affairs, Press and Cultural Centre, Helsinki 1978.
 Muovimuruista suuriin mittoihin: Suomen muoviteollisuuden ja sen järjestäytymisen vaiheita. Helsingin yliopiston puun ja muovien kemian laitos, Helsinki 1983.

 Lähteet 
 Mitä-Missä-Milloin 1992, s. 106. Otava 1991. 

Viitteet

Aiheesta muualla

 Luettelo Jorma Pohjanpalon kirjoittamista lehtiartikkeleista

Luokka:Suomalaiset tietokirjailijat
Luokka:Suomalaiset professorin arvonimen saaneet
Luokka:Vuonna 1905 syntyneet
Luokka:Vuonna 1991 kuolleet
Luokka:Tiedonjulkistamisen valtionpalkinnon saajat